Document ID: /roh_data/filtered/fineweb-2-filterrobots_roh.jsonl.gz/62769

in remis ella davosa minuta
Cun la partida a Landquart spetga alla fin dalla sesiun in derbi cantunal sin la squadra da Trun/Rabius. Partidas denter quellas duas equipas ein adina stretgas, e quei ei era quella ga buc stau auter. L’equipa dalla Cadi entscheiva grondius la partida, gia suenter 2 minutas gartegia a Robin Monn il 0:1 sin pass da Daniel Pfister. Il CBTR muossa en general ellas empremas 25 minutas forsa la megliera partida dalla sesiun d’atun. Cun metter baul sut squetsch igl adversari gartegia ei da vegnir tier pliras bunas occasiuns, mo il secund gol vul tuttina buc gartegiar. Suenter biebein mes’ura nezegia l’equipa da casa in sbagl ella construcziun da giug dil CBTR e vegn d’egalisar entras Pirovino. Il gol ei encunter il decuors dil giug, dat denton curascha a Landquart che vegn naven d’ussa pli ferm ella partida. Suenter pausa ei il giug pli ulivs. Ella 54. minuta nezegia Landquart in spert conter ed aulza il resultat sin 2:1 entras Hermle. Ferm tubac per il CBTR che ha entochen lu propi buc giugau ina schliata partida, denton, aschia sa ei ir. Silsuenter emprova Trun/Rabius cun tutta vehemenza da tuttina vegnir tier silmeins in remis. E pilver, cu il giug ei gia bunamein finius gartegia ei a Lucas Maissen da vegnir suenter ina corna da Livio Janka tier il 2:2. Cuort suenter schula igl arbiter giu il giug.
Viu sur l’entira partida vess Trun/Rabius stuiu ir per 3 puncts, denton ei 1 punct meglier che nuot. E quei ei in tec sintomatic per la sesiun d’atun dil CBTR. Sco gia menziunau el davos rapport ha Trun/Rabius spiars 5 partidas cun sulet in gol differenza. Tut priu fuss ei cheu segir stau pusseivel da far in punct ni l’auter dapli. Tuttina ston ins e menziunar che Trun/Rabius ha encunter mintga adversari teniu aviert la partida, e – perencunter ad autras equipas - mai survegniu ina clara terrada.